ועדת הכספים, כנסת 17, פרוטוקול מספר 79, 2006-06-20 10:00

יעקב ליצמן: שלום לכולם, אני פותח את ישיבת הוועדה.

יעקב ליצמן: הנושא הראשון הוא בעניין אלפי איש שעובדים בשבת בניגוד לרצונם ובניגוד לחוק.

יעקב ליצמן: ההצעה היא של חברי הכנסת חיים אמסלם, שמואל הלפרט, ניסן סלומינסקי ושלי יחימוביץ.

יעקב ליצמן: חבר הכנסת אמסלם עדיין לא הגיע, ולכן נשמע את חבר הכנסת הלפרט.

שמואל הלפרט: אדוני היושב ראש.

שמואל הלפרט: במדינת ישראל מכריחים 226 אלף יהודים לעבוד בשבת.

שמואל הלפרט: הדבר הוא פשוט לא יאומן.

שמואל הלפרט: למרות שיש חוק שאוסר העסקת אדם בשבת, חוק שעות עבודה ומנוחה.

שמואל הלפרט: לצערנו הרב מתברר שאכיפת החוקים היא מאד סלקטיבית.

שמואל הלפרט: חוק שיש לו איזושהי זיקה דתית, אין לו שום סיכוי שיאכפו אותו.

שמואל הלפרט: כך קורה בנושא של חוק שעות עבודה ומנוחה, שעשרות אלפי אנשים, אולי מאות אלפי אנשים, עוברים על החוק בריש גלי, מחזיקים חנויות פתוחות בשבת, ואת החוק לא אוכפים.

שמואל הלפרט: למה?

שמואל הלפרט: – בגלל שזה חוק דתי.

שמואל הלפרט: אחרת איך אפשר להבין שיש עשרות אלפי עבריינים ושום דבר לא קורה.

שמואל הלפרט: אין שום סיבה אחרת.

משה גפני: למה זה בוועדת הכספים הנושא הזה?

שלי יחימוביץ': השר ביקש.

שמואל הלפרט: יש לזה גם השלכות כספיות.

יעקב ליצמן: אני קראתי היום בעיתון שרוצים להדיח את יושב ראש ועדת העבודה והרווחה.

יעקב ליצמן: כך היה כתוב בעיתון.

ראובן ריבלין: האם חבר הכנסת גפני אמר את מה שאמר בהתרסה כלפי הוועדה?

ניסן סלומינסקי: לא יכולות להיות מריבות בוועדה.

שמואל הלפרט: את רוב רובם של האנשים מכריחים לעבוד בשבת, בניגוד לרצונם.

שמואל הלפרט: גם אם הם לא דתיים, אבל הם רוצים לשבת עם משפחתם בשבת.

שמואל הלפרט: דבר נוסף – הפעלת קניונים, סופרמרקטים בשבת עלולה לגרום להתמוטטות חומת השבת במדינת ישראל כי עשרות אלפי בעלי חנויות קטנות שאינם רוצים לחלל שבת, אבל ברגע שפותחים את הקניונים בשבת לוקחים מהם את כל הפרנסה.

שמואל הלפרט: הם לא יוכלו לעמוד הרבה שנים בניסיון הזה וייאלצו גם לפתוח חנויות בשבת, וזה עלול לגרום לכך שרבבות חנויות ייפתחו בשבת.

שמואל הלפרט: בשעתו , לפני 5-6 שנים הצלחתי להעביר ברוך השם תקנה שמי שעובר על חוק שעות עבודה ומנוחה ייקנס ב- 5,000 שקל.

שמואל הלפרט: בא שר המסחר והתעשייה, ראש הממשלה דהיום – אהוד אולמרט, והוא הוריד מהסכום הזה 80% - מ- 5,000 שקל ל- 1,000 שקל.

שמואל הלפרט: מדוע?

שמואל הלפרט: – אינני יודע.

שמואל הלפרט: בנוסף לזה - -

קובי סוויד: סליחה, זה לא מדויק.

אליהו ישי: אבל יושב ראש הוועדה אומר שברגע שהוא - - הסכם קואליציוני ייכנס הרבה כסף למדינה, זה יכסה את ההוצאות שאנחנו מבקשים.

קריאה: - - -

שמואל הלפרט: במצב הנוכחי, אין לשר המסחר התעשייה והעבודה את הכלים לאכיפת חוק שעות עבודה ומנוחה.

שמואל הלפרט: בסך הכל ישנם 4 פקחים דרוזים שהם אמורים לפקח על רבבות מחללי שבת.

שלי יחימוביץ': אמר - - שהם לא דרוזים.

שמואל הלפרט: בסך הכל עובדים במחלקה הזו 4 אנשים.

שמואל הלפרט: איך יש אפשרות ל- 4 אנשים לאכוף את חוק שעות עבודה ומנוחה כאשר הוא מחולל על ידי עשרות אלפי אנשים שמחללים שבת?

שמואל הלפרט: לכן, מה שאני רוצה לבקש בסיכום – אני שמח לשמוע שהתקנה לגבי קנס של 5,000 שקל נשארה.

שמואל הלפרט: אני מבקש לאשר תקציב לשר המסחר והתעשייה לפחות להוסיף בין 25 ל- 30 פקחים כדי שיוכלו לעשות לפחות חלק מהעבודה, כי בלי זה אין שום אפשרות.

שמואל הלפרט: צריכים לאשר תקציב של 20-25 מיליון שקל למטרה הזו, ואני בטוח שהכסף הזה יוחזר לממשלה במלואו, ויותר מזה.

ניסן סלומינסקי: את הנושא של עבודה בשבת היינו צריכים לתקוף מכיוון אחר אבל אמרנו שכאן לא נדבר על ההיבט הדתי של העניין.

ניסן סלומינסקי: אנחנו כאן יושבים כאן בהיבט של חוקי מדינת ישראל.

ניסן סלומינסקי: כל מדינה מתוקנת בעולם קובעת לעצמה לפחות יום אחד שהוא יום חופשי.

ניסן סלומינסקי: הכוונה היא שבו לא עובדים.

ניסן סלומינסקי: מדינת ישראל, ברוך השם, קבעה את היום הזה ביום השבת.

ניסן סלומינסקי: מקובל.

ניסן סלומינסקי: מה שקורה בפועל זה שעושים צחוק מהעבודה, ואונסים אנשים לעבוד בשבת.

ניסן סלומינסקי: יש כ- 226 אלף יהודים או 314 אלף אזרחים ישראלים שאונסים אותם לעבוד בשבת.

חיים אורון: מה, אין כמה בודדים שרוצים, בתוך המספר הזה?

ניסן סלומינסקי: יכול להיות.

חיים אורון: כשמדברים על חוקי עבודה – ביום חמישי בערב אין בעיה של הפרת חוקי עבודה?

חיים אורון: וביום שישי בבוקר?

יעקב ליצמן: זה – גם.

חיים אורון: בואו נעשה דיון על זה, ואז אני אתכם עד הסוף.

אליהו ישי: אני הולך אתך בעניין הזה.

ניסן סלומינסקי: כשזה לא נוח – אבירי החוק רואים את החוק כלא חשוב.

ניסן סלומינסקי: נראה איך תדבר בדיון הבא –עד כמה אנחנו מפרי חוק, ושצריך לפנות אותנו.

ניסן סלומינסקי: זה, כאשר מדובר על מאחזים.

ניסן סלומינסקי: תפסיקו, באמת.

חיים אורון: - - -

ניסן סלומינסקי: - - -

חיים אורון: הצביעות מוציאה אותנו מהכלים.

שמואל הלפרט: שלנו או שלך?

חיים אורון: שלכם.

חיים אורון: אני נלחם על חוקי עבודה בכל השבוע.

קריאות: - - -

ניסן סלומינסקי: - - - מאות אלפי יהודים לעבוד בשבת, שזה היום החופשי של מדינת ישראל.

ניסן סלומינסקי: דבר שני, כתוצאה מזה, ואת זה אני יכול להגיד מפי אנשים שפנו אלי אישית – יוצא שכאשר עומדים לקבל אנשים לעבודה באותם מקומות, מראש שואלים אותם, במקומות מסוימים שואלים ישירות ובאחרים – בעקיפין, שואלים אם הם יהיו מוכנים לעבוד בשבת.

ניסן סלומינסקי: כשהתשובה היא – לא, או תשובה מגומגמת, לא יקבלו אותם.

ניסן סלומינסקי: זאת אומרת שלא רק זה שמכריחים אנשים לעבוד, גם נמנעת מהרבה מאד אנשים האפשרות להתקבל לעבודה.

ניסן סלומינסקי: הם לא יכולים להתקבל לעבודה כי הם לא יכולים לעבוד בשבת.

ניסן סלומינסקי: פעם זה היה בשדה התעופה, והיום זה בקניונים.

ראובן ריבלין: אבל בשדה התעופה יש אישור לעבוד בשבת.

ניסן סלומינסקי: אבל לא קיבלו בגלל זה אנשים לעבודה.

ניסן סלומינסקי: לא קיבלו אותם לעבוד בימי חול.

יעקב ליצמן: נכון שיש אישור, אבל לא בכמות העובדים שעובדים שם.

ראובן ריבלין: אם אתם באים ברמה שאתה לא מדבר על העניין מבחינה דתית, הרי שלחוק יש אישור.

ראובן ריבלין: ר

ניסן סלומינסקי: דיברתי עכשיו על נקודה אחרת.

ניסן סלומינסקי: אל"ף- שזה בניגוד לחוק.

ניסן סלומינסקי: אל"ף, אסור לעבוד בשבת, אלה חוקי מדינת ישראל.

ניסן סלומינסקי: בי"ת, כתוצאה מזה שיש אנשים שלא רוצים לעבוד בשבת, יש הרבה מאד אנשים שלא מקבלים אותם מראש לעבודה גם באמצע השבוע, כי הם לא יהיו מוכנים לעבוד בשבת.

ניסן סלומינסקי: דבר שלישי, ואת זה שמענו גם פה בוועדה מיושב ראש ארגון הסוחרים, אבל גם מאחרים - ואני יודע שבזמנו זה היה בכפר סבא, שעשו הפגנה.

ניסן סלומינסקי: מי שהוביל את ההפגנה זה ארגוני הסוחרים.

ניסן סלומינסקי: הם אומרים: ברגע שפותחים את הקניון,שוברים אותנו.

ניסן סלומינסקי: מה מצפים שאנחנו, הסוחרים בעיר, נעשה?

ניסן סלומינסקי: אנחנו בבעיה.

ניסן סלומינסקי: בשורה האחרונה- אנחנו חייבים למצוא דרך איך להילחם בזה.

חיים אמסלם: אני לא רוצה לחזור על הדברים שנאמרו, כי אני חושב שההיבטים השליליים מהמצב הנוכחי שקורה היום מוסכמים על כולם.

חיים אמסלם: כולם מסכימים שהחוק נחקק לא רק בגלל הנושא הדתי.

חיים אמסלם: ההפך.

חיים אמסלם: לא בגלל הנושא הזה, אלא בגלל שצריך יום מנוחה.

חיים אמסלם: זה מקובל בכל העולם.

חיים אמסלם: יש תמיד חריגים.

חיים אמסלם: אם נאמר כאן שזה באמת נאכף ומשלמים 5,000 שקל- אני הייתי באמת רוצה לדעת אם זה כן נאכף וכמה בכלל נכנס לקופת המדינה.

חיים אמסלם: אם נכנס מזה כסף, ואכן נכנס כסף, לכאורה טוב מאד - -

קריאות: - - -

חיים אמסלם: אז אפשר יהיה להוסיף קצת פקחים בכסף הזה.

שלי יחימוביץ': חבר הכנסת ריבלין ואורון, אתם לא תחשדו בי בחזרה בתשובה.

שלי יחימוביץ': לא חלילה שאני לא רוחשת כבוד לשומרי מצוות, אבל אני מגיעה מנקודת מבט חילונית לחלוטין.

שלי יחימוביץ': אני מגיעה ממקום חילוני, סוציאלי הומניסטי.

שלי יחימוביץ': יש הפרה ברוטאלית של חוקי עבודה שמתנקזת לעניין הזה של יום השבת.

שלי יחימוביץ': נכון, חבר הכנסת אורון, שיש הפרת חוקי עבודה לאורך כל השבוע, באופן מדאיג ומקומם, שאפילו מדרדר אוכלוסיות שלמות מתחת לקו העוני, שלו חוקי העבודה האלה היו נאכפים היו פחות עניים בישראל – אני מסכימה אתך לחלוטין - אבל כיוון שאנחנו מדינה חסרת איזונים ובלמים, ומרגע שנפרץ הסכר ולא נאכף העניין של שעות עבודה ומנוחה, ולא נאכף הציווי מהמקורות - "שמור את יום השבת לקודשו" – שבעיניי הוא לא ציווי דתי אלא ציווי סוציאלי שיש לו תרגום חילוני עדכני של חוק שעות עבודה ומנוחה - מהרגע שהסכר הזה נפרץ בצורה וולגרית, המונית, חסרת שליטה, אנחנו במו ידינו יוצרים מקום שבו יש את ריכוז העוולה הגדול ביותר בלי אפילו שום כוונה אפילו מהשפה ולחוץ לנסות ולאכוף שם את החוק.

שלי יחימוביץ': 4 פקחים זה מגוחך, זה לעג לרש.

שלי יחימוביץ': אנחנו לא מדברים רק על עבירה המונית על חוק שעות עבודה ומנוחה.

שלי יחימוביץ': אנחנו מדברים על עבירה המונית על כל חוקי המגן – שעות נוספות, 150% בשבת – לא משולמים.

שלי יחימוביץ': זה כך ברוב מקומות העבודה.

שלי יחימוביץ': רוב העובדים לא מקבלים יום מנוחה חלופי.

שלי יחימוביץ': הם עובדים 7 ימים בשבוע, 30 ימים בחודש.

שלי יחימוביץ': כאנשים חילוניים מוסריים אנחנו לא יכולים להשלים עם התופעה הזו.

שלי יחימוביץ': הייתי שמחה אם היינו שומעים את עורך הדין ערן גולן מ "קו לעובד" שיש לו הצעה פרקטית, כי אני מאמינה שבמקום שבו זה כואב בכיס, במקום שבו אנחנו נתערב באגרסיביות, נצליח איכשהו לווסת את התופעה הזו.

שלי יחימוביץ': שוב, במאמר מוסגר אני אציין מה שצוין כאן קודם - שיש כאן פגיעה קשה ואקוטית בסוחרים הקטנים שהם המעסיקים הגדולים במשק היום, באופן אבסורדי.

שלי יחימוביץ': לא הקניונים הגדולים.

שלי יחימוביץ': המרקם העדין הזה של העסקים הקטנים במרכזי הערים נפגע אנושות בגלל פתיחת הקניונים בשבת.

שלי יחימוביץ': זה גורם לאבטלה המונית במשק.

שלי יחימוביץ': הייתי רוצה שנעקוב אחרי העניין הזה מתוך ועדת הכספים ולו רק בשל העובדה שיש לנו אולי יכולת או יומרה להביא לכך שמשרד התמ"ת יקבל באופן משמעותי עוד תקציבים להגברת האכיפה, ובכדי שיחידת האכיפה תהיה עם קצת יותר שיניים ועם יותר כוח אדם.

יעקב ליצמן: אני יודע על תחבורה ציבורית – קווים שאין להם אישור לעבוד בשבת.

יעקב ליצמן: יש כאלה הרבה קווים בתל אביב.

יעקב ליצמן: אני יודע דבר אחד, שבדרך כלל יש מריבות בקואפרטיבים דווקא לעבוד בשבת, כי השכר הוא פי 2.5 בשבת.

יעקב ליצמן: זאת אומרת, כדאי לאדם לעבוד רק בשבתות.

יעקב ליצמן: הוא מרוויח כמעט כמו שאדם מרוויח במשך כל השבוע.

שלי יחימוביץ': זה לא קורה היום הרבה.

יעקב ליצמן: זה קורה.

יעקב ליצמן: אז קודם כל – זה גם מביא לאבטלה.

יעקב ליצמן: אפשר לקחת אדם במשך השבוע, - - עובדים לא בתחבורה ציבורית, כי זה אסור על פי חוק - - מקבלים סובסידיות - - עובדים בשבת בניגוד לחוק, ואני לא מדבר על אלה שיש להם אישורים לקו.

יעקב ליצמן: בא אדם ועובד בשבת, והוא מקבל פי 2.5 משכורת, וזה על חשבון מישהו שהיה אפשרי לקבל 2 עובדים על זה באמצע השבוע.

יעקב ליצמן: אם חבר הכנסת אורון כזה ליברלי וחושב שלא צריך לאכוף חוקים במדינה.

חיים אורון: אתה לא שמעת אותי.

חיים אורון: אתה תופתע מאד.

חיים אורון: גם על ה- 2.5 בשבת, וגם על - -

יעקב ליצמן: עוד מעט נשמע אותך.

יעקב ליצמן: אז מכאן, בהמשך, זה קל מאד.

יעקב ליצמן: פשוט מאד: אנחנו, בוועדת הכספים, נוציא קריאה לא לשלם מס הכנסה.

יעקב ליצמן: מה ההבדל בין מס הכנסה לחוק שעות עבודה ורווחה?

יעקב ליצמן: אם מכאן אנשים יוצאים בקריאה לא לאכוף את החוק, פותחים קניונים, כולם מצפצפים והכל כשר, וגם יש גיבוי לכך מבית משפט - אז אם אין חוקים – אין חוקים.

יעקב ליצמן: יש הרבה חוקים שלא נוח לי אתם.

יעקב ליצמן: אז מה משנה באיזה חוק מדובר?

יעקב ליצמן: ולכן, אנא, רבותיי – אם יש חוק אז עד הסוף.

יעקב ליצמן: לכן אני חושב שהגיע הזמן לאכוף את החוק.

יעקב ליצמן: נשמע את השר עוד מעט.

אברהם בירנבוים: אדוני היושב ראש, גם לרבבות סוחרים ועובדיהם מגיע לנוח ביום השבת בחיק משפחותיהם כאשר נשותיהם השכירות אינן עובדות וילדיהם אינם בבית הספר.

אברהם בירנבוים: כך קבע לא רק החוק משנת 51, בחתימת דוד בן גוריון, כך קבע גם בית המשפט העליון ב- 6-7 פסקי דין, שבהם נאמר שאת החוק הסוציאלי החשוב הזה יש לאכוף.

אברהם בירנבוים: אבל זה קרוב ל- 20 שנה ששרים מצהירים הצהרות וועדות הכנסת מקבלות החלטות, ובפועל – מספר העסקים הפתוחים בשבתות כמספר העובדים העובדים בהם בשבתות - הולך וגדל.

אברהם בירנבוים: שר העבודה והרווחה אלי ישי יזם את הקנסות המנהליים שהם חשובים ביותר.

אברהם בירנבוים: לא צריך להעלות את שכר העבודה לעובדים בשבתות.

אברהם בירנבוים: צריך לאכוף את החוק.

אברהם בירנבוים: קנס של 5,000 שקלים לעובד, 10,000 שקלים לעובד - -

שלי יחימוביץ': העובדים לא אשמים, הם אנוסים.

אברהם בירנבוים: לא.

אברהם בירנבוים: המעבידים עובדים.

אברהם בירנבוים: על כל עובד שהוא מעסיק בשבת - -

שלי יחימוביץ': זה בסדר, טוב.

שלי יחימוביץ': לא הבנתי אותך.

אברהם בירנבוים: אבל מספר הפקחים שעוסקים באכיפת החוק מדן ועד אילת הוא בסך הכל 4 פקחים ב- 3/4 משרה כל אחד.

אברהם בירנבוים: אחר כך בא שר העבודה והרווחה בניזרי.

אברהם בירנבוים: ההצהרות היו מצוינות, אבל דבר בפועל לא בוצע.

אברהם בירנבוים: עכשיו ישנן הצהרות חשובות מאד של שר התמ"ת, אלי ישי.

אברהם בירנבוים: ועדות הכנסת קיבלו החלטות בנושא הזה.

אברהם בירנבוים: ועדת הפנים ואיכות הסביבה, ועדת העבודה והרווחה, ושום דבר לא נעשה.

אברהם בירנבוים: הסיבה לדברים האלה זה הלובי החזק מאד של הקיבוצים בכנסת ובממשלה.

אברהם בירנבוים: שפיים, געש, גן שמואל – שבנו מרכזים מסחריים בניגוד לחוק על קרקע חקלאית, אחר כך הפעילו בתי מסחר בשבתות בניגוד לחוק, ואם אנחנו עוסקים במרכז המסחרי הגדול ביותר בארץ- בספינת הדגל של מפירי החוק, בשפיים - הם גם העלימו הכנסות – מס הכנסה, מס ערך מוסף, ביטוח לאומי – שהם קיבלו מאותם עסקים.

אברהם בירנבוים: והם הרי תמיד צועקים שהם בעד שמירת חוקים שונים.

אברהם בירנבוים: יש להם לובי חזק.

אברהם בירנבוים: הם עושים הסכמים עם שרים שאמורים לאכוף את החוק והתוצאה היא שהחוק לא נאכף.

אברהם בירנבוים: הצענו להעלות את מספר הפקחים ל- 40, להוסיף 5 עורכי דין צעירים, חדשים.

אברהם בירנבוים: החריש בנושא הזה, מבחינה משפטית, כבר נעשה.

אברהם בירנבוים: להוסיף 5 עובדי גביה.

אברהם בירנבוים: אם היו עושים את זה, הכנסות המדינה היו גדלות.

אברהם בירנבוים: כל עובד כזה מכניס יותר מאשר פי 4 מעלות העסקתו, יותר מאשר פי 4.

אברהם בירנבוים: אנחנו קוראים לוועדה לתקצב את משרד העבודה והרווחה, לא להסתפק בהחלטות.

אברהם בירנבוים: עוד משפט אחד, שאולי לא כל כך ימצא בעיניך, אדוני היושב ראש:

אברהם בירנבוים: בקדנציה הקודמת היה הסכם קואליציוני והוא אמר במפורש שיש לאכוף את החוק.

אברהם בירנבוים: תקראו את מכתבו של מזכיר הממשלה, ישראל מימון, בנושא הזה אלי, שנמצא על שולחנכם.

אברהם בירנבוים: והתוצאה היתה שפתחו את קניון ביג, ואת קניון עזריאלי בקדנציה הזו, ואת הגרנד קניון.

אברהם בירנבוים: השניים הראשונים – בבאר שבע, והשלישי – בחיפה, בניגוד לחוק.

אברהם בירנבוים: היגיע הזמן לבחון את הנושא במבחן הביצוע.

ערן גולן: חוק שעות העבודה והמנוחה הוא חוק מגן.

ערן גולן: חוק מגן, כמו יתר חוקי המגן – חוק חופשה שנתית, חוק שכר מינימום - והמטרה הראשונה שלו היא להגן על העובדים.

ערן גולן: באינטרס הזה של להגן על העובדים, שלכל עובד יש יום מנוחה חלופי משתלב גם האינטרס הלאומי שיום המנוחה הזה יהיה בשבת.

ערן גולן: אין ספק שללא הגדלה של מספר הפקחים, לא תהיה אכיפה של החוק.

ערן גולן: אבל גם כשיש 4 פקחים - אני קיבלתי תשובה ממשרד התמ"ת מ- 2005, תשובה שעכשיו השתנתה, בעקבות שאילתה של חבר הכנסת אורון, שאומרים לנו – "לאחר בירור עם גמלאי המשרד, אי קיום הוראות החוק לעניין גמול שעות נוספות מעולם לא היווה נושא לאכיפה פלילית של המשרד".

חיים אורון: אתה מבין?

חיים אורון: זה חיים אורון, זה לא בא מסלומינסקי.

ניסן סלומינסקי: - - -

חיים אורון: אז בוא לא נתחרה בעניין הזה.

ניסן סלומינסקי: - - -

ערן גולן: 50 שנה – הסעיף היחידי שנאכף בחוק זה עצם ההעסקה.

ערן גולן: אם אנחנו רוצים גם להגן על העובדים ובו בעת לשמור על יום מנוחה לכולם, אנחנו צריכים, לדעתי, לעשות שני דברים, מעבר להגדלת מספר הפקחים: דבר ראשון, אכיפה פלילית, לדאוג שכל עובד שכבר כן עובד בשבת, מקבל את הזכויות שלו.

ערן גולן: כל עוד המנגנון הכלכלי יישאר מנגנון כלכלי שימריץ את המעסיקים להמשיך להפר את החוק, להמשיך להחזיק את הקניונים פתוחים ולא לשלם לעובדים את מה שמגיע להם – לא יצא מזה שום דבר.

ערן גולן: ההצעה שלי – שכאשר מדובר במעסיק שמעסיק עובדים ואין לו היתר להעסקה בשעות נוספות, העובד יהיה זכאי ל- 300 או 400 אחוז גמול שעות נוספות.

ערן גולן: זו הצעה שלא מצריכה תוספת פקחים.

ערן גולן: זו הצעה שכל עובד יוכל ללכת ולתבוע בעצמו ולגרום לכך שהמעסיק יצטרך לשלם יותר ולהעלות את עלות ההעסקה שלו בשבת, עד שייווצר מצב שזה לא יהי כדאי.

יעקב ליצמן: או – שמי שמשלם לא לפי החוק, אל תכירו לו במס הכנסה כהוצאה.

יעקב ליצמן: אני לא מדבר על שבת, כמובן.

יעקב ליצמן: מבחינתי – כל מי שעובד בשבת שלא כחוק – גם הוא לא יוכר במס הכנסה.

ערן גולן: דרך אגב, מס הכנסה לא כל כך מעוניין

יעקב ליצמן: אני יודע, כי זה היה פעם על סדר היום כחוק, ומס הכנסה מחה נגד זה, כי הוא לא רוצה להיות הכלי - -

ערן גולן: מכיוון שלמספר התמ"ת יש מספר מוגבל של משאבים ומשרד האוצר באופן שיטתי מתנגד להגדלת מספר הפקחים, ומתנגד לאכיפת חוקי עבודה כי הוא רוצה שיהיו פה עובדים זולים במשק הישראלי, וזה לא קשור רק לחו ק- -

יעקב ליצמן: בגלל זה הוא נותן לעובדים זרים כאן - -

ערן גולן: זה קשור לכל חוקי העבודה במדינת ישראל.

ערן גולן: הדרך היחידה כמעט, במצב הנוכחי, שבה החוק הזה ייאכף, היא אם יינתן תמריץ לעובדים לתבוע, והמעסיקים יאלצו לשלם יותר.

יואב ארציאלי: אפשר להציע אכיפה נוספת וחזקה יותר?

יואב ארציאלי: אני מנהל המטה ליישום אמנת גביזון – דהן.

יואב ארציאלי: אני חושב שצריך לברך את שניכם על העיסוק בנושא הזה אבל אני חושב שבמתכונת הנוכחית של היוזמה, מה שקורה כרגע משול בעיניי לפסוק: "ויקוו לעשות ענבים, ויעש ביאושים", אם היוזמה הזו תימשך במתכונת הנוכחית שלה, ואני אסביר מדוע.

יואב ארציאלי: גם אם 40 פקחים ינסו לאכוף את החוק, ולא 4 פקחים, שיעור הקנסות שייאסף עדיין יהיה בטל בשישים ביחס לשיעור הרווחים שהקניונים משיגים מעבודה בשבת.

אברהם בירנבוים: לא נכון.

יואב ארציאלי: לפי אמנת גביזון – דהן, והצעת החוק שגובשה בעקבותיה, יש אפשרות להטיל - -

יעקב ליצמן: הצעת החוק שלי מי?

יואב ארציאלי: בין היתר – חברת הכנסת שלי יחימוביץ.

חיים אורון: מלכיאור, שרנסקי - -

יעקב ליצמן: הצעת חוק פרטית.

יואב ארציאלי: הנפקא מינא של ההצעה הזו תהיה כזו שניתן יהיה להטיל קנס בשיעור כפל הרווחים – אני מדגיש – מהעבודה שנעבדה בשבת.

יואב ארציאלי: זה הרבה יותר אפקטיבי.

יואב ארציאלי: בחוק הפלילי יש משהו פחות חזק.

יואב ארציאלי: הדבר השני, מעבר לזה- במתכונת הנוכחית של היוזמה עלול להיווצר רושם שגוי שזו כפיה דתית.

יואב ארציאלי: דווקא האינטרס שלכם הוא למצוא אנשים כמו אנשים שיושבים בחדר הזה, וללכת אתם, ולהציג את זה כחלק - -

יעקב ליצמן: אז אני מניח שיש כל מיני הצעות, וכפי שאמר חבר הכנסת אורון – זה יעלה במליאה בעוד שבועיים.

מגלי והבה: סליחה.

מגלי והבה: אני ישבתי פה, נרשמתי ראשון, וכל פעם, כנראה לפי מצב הרוח והיכולת בוועדה - - אז אני מוותר –

יעקב ליצמן: אתה לא חושד בי שאני מקפח אותך.

מגלי והבה: זה חוזר על עצמו.

מגלי והבה: זה בדיוק השוויון שאנחנו מדברים עליו.

מגלי והבה: אני הייתי פה ראשון.

מגלי והבה: זו לא הפעם הראשונה, וכך זה מתנהל כאן.

מגלי והבה: תודה רבה.

יעקב ליצמן: מותר לי להסביר?

יעקב ליצמן: הראשונים – זה המציעים.

יעקב ליצמן: אחריהם – חברי הכנסת.

יעקב ליצמן: אני חושב שבדרך כלל אני מנסה להיות הגון.

חיים אורון: בשביל להקשות על הדיון ולסבך אותו אני רוצה להגיד גם לליצמן וגם לשלי יחימוביץ ולעורכי הדין - אני הייתי שותף לגביזון – דהן וגם ל - -.

חיים אורון: החוק שמונח פה בעיקרו מקובל עלי.

חיים אורון: לא חתמתי עליו ואני לא אחתום עליו, בדיוק בגלל מה שקורה פה.

חיים אורון: כי ליצמן אמר שהחוק הזה - -, ואני, את המשחקים האלה לא יודע לשחק.

חיים אורון: זו אחת הבעיות שלי.

חיים אורון: אני רואה בשבת את יום המנוחה, והפרהסיה הישראלית של שבת שהופכת למסע קניות נוגדת את תפיסת עולמי, את תרבותי, את רצוני וכן הלאה.

חיים אורון: אני לא רוצה בעניין הזה להתחרות באף אחד – לא עם אדם דתי ולא עם אדם אחר.

חיים אורון: לא יום שישי ולא יום חמישי, אלא שבת – קודשי ישראל, היא יום המנוחה.

חיים אורון: עד כדי כך שבתרבות שאני גדלתי בה, גם כשאני לא עובד יום אני אומר "יש לי שבת" וכשאני לא עובד חצי יום אני אומר שיש לי "חצי שבת", כי המוסד הקיבוצי היה פעם שכשאתה לא עובד, יש לך שבת, אפילו אם זה יוצא ביום אחר.

חיים אורון: לכן אני לא רוצה שבעניין הזה וגם לא בעניין הזכויות הסוציאליות - - עכשיו אני מגיע לעניין הזכויות הסוציאליות.

חיים אורון: למה יש לי קושי עם הצעת החוק שמונחת פה, ועם כל המהלך?

חיים אורון: כי אני רואה את כל הטרמפיסטים .

חיים אורון: אז ניסן סלומינסקי יכול לכעוס עלי.

חיים אורון: יש פה ויכוח מהותי.

חיים אורון: בעיניי.

חיים אורון: איפה אתה כשצריכים לאכוף את חוקי העבודה ביום חמישי, וביום שלישי, ביום שני?

חיים אורון: יש פה ויכוח מהותי.

חיים אורון: בעיניי, לאכוף את החוק שאדם שעובד בשבת ראוי ליום מנוחה ביום אחר, וראוי לשכר של 250 אחוז או 225 אחוז - היא חלק מאכיפת החוקים.

חיים אורון: אתם בעצם רוצים שהוא לא יעבוד שבת.

חיים אורון: אני רוצה שיעבדו הרבה הרבה פחות בשבת, אבל הרבה הרבה פחות בשבת - ואני מוכן להוסיף – עוד הרבה בשבת, אבל החלוקה שאתם עושים פה, לא במקרה – שנהג האוטובוס שעובד בשבת לא יקבל 200% אלא שיקבל 100% ועל ידי כך הוא לא ירצה לעבוד בשבת – ועל ידי כך לא תהיה תחבורה ציבורית בשבת.

חיים אורון: ואני אומר לך שאני רוצה הפוך.

חיים אורון: למה?

חיים אורון: כי אני כן נוסע בשבת, ואני רואה מיליון מכוניות שנוסעות בארץ.

חיים אורון: מי לא נוסע במכוניות האלה?

חיים אורון: - אותו ציבור אוכלוסייה שאין לו רכב פרטי, והוא חייב לנסוע.

חיים אורון: אם אין תחבורה ציבורית הוא לא נוסע.

חיים אורון: ואם יש תחבורה ציבורית, שאני בעד, ואגב- בהצעת החוק הזו, שאתה לא תקבל אותה, אני יודע – יש תחבורה ציבורית.

חיים אורון: לכן אני יכול קבל אותה.

ערן גולן: אתה חתמת - -

חיים אורון: אני חתמתי, אבל לא חתמתי על החוק כי אני רואה את הקואליציות האלה, ואני לא רוצה להיות עוד פעם שבוי בידי שיחות של כאלה בערב, בלילה, בכל מיני מקומות יפים, וכשמגיעים לחוק מתברר שמכייסים אותי, ואני לא רוצה שיכייסו אותי יותר לכן, מה אני אומר?

חיים אורון: אני לא מכחיש.

חיים אורון: אני רואה את הקואליציה הזו.

חיים אורון: הקואליציה של חוקי העבודה בשבת, האפשרות - -בכל מקום.

חיים אורון: כולם היו שם.

חיים אורון: אתם ראיתם את עובדי הקבלן בבתי החולים, באוניברסיטאות ובכנסת.

חיים אורון: בכל השבוע.

חיים אורון: צריך 4 פקחים רק לשבת?

חיים אורון: אתם מטיפים לי מוסר על חוקי עבודה?

חיים אורון: בירנבוים, תעשה לי טובה – עזוב אותי כבר מהקיבוצים.

חיים אורון: ב "ביג" יש קיבוצים?

חיים אורון: אתה יודע איפה זה "ביג".

חיים אורון: אני גר שם.

חיים אורון: הקיבוץ הכי קרוב ל "ביג" הוא הקיבוץ שלי.

חיים אורון: לא בטוח שאתה יודע את הגיאוגרפיה.

חיים אורון: הקיבוץ הכי קרוב ל "ביג" הוא הקיבוץ שלי – 20 קילומטר משם.

חיים אורון: ב "בילו" יש קיבוצים?

חיים אורון: זה לא קרקע של גבעת ברנר.

אברהם בירנבוים: אני לא אמרתי.

חיים אורון: - - -

אברהם בירנבוים: כל הפרת החוק החלה בקיבוצים.

חיים אורון: אנחנו מכירים כבר הרבה שנים, ואני יודע שאני לא אצליח להגיד את המילה האחרונה, אבל תן לי לגמור את המשפט, לפחות.

חיים אורון: לכן, מבחינתי אין הבדל בין "ביג" לבין גן שמואל, בין עזריאלי ובין הרצליה.

חיים אורון: אני יודע שטוב להגיד "קיבוצים" כי זה עוזר בכמה מקומות - -

אברהם בירנבוים: לא - -

חיים אורון: עובדה שאמרת.

חיים אורון: לכן, להוסיף פקחים לאכיפת חוקי העבודה כל השבוע, וכל חוקי העבודה כל השבוע – אני שותף.

חיים אורון: להוסיף 20 מיליון או 40 מיליון לאכיפת חוקי עבודה – כל השבוע.

חיים אורון: כולל שבת, ללא ספק.

חיים אורון: החיבור שאתם עושים , והקואליציה שנוצרת כאן, ולכן לא אצטרף אליה- כשלחברת הכנסת יחימוביץ יש את אותה מטרה כוללת כמו שלי - -

יעקב ליצמן: אז אתה תצטרף לקריאה של הוועדה שאם אנחנו נחליט שאנחנו קוראים להוסיף פקחים לכל - - כולל - -

חיים אורון: כולל שבת, אבל שלא תהיה אי הבנה: בעיני, העסקת עובדים ובעיקר עובדות בכל הקניונים האלה, מבלי שמובטח להם יום עבודה אחר, מבלי שמובטח להם ה- 225% זו עבירה על חוקי העבודה, ולטעמי –תשתמש באל"ף, גימ"ל ודל"ת בכדי לאכוף עליהם את החוק.

חיים אורון: אתם יודעים מה?

חיים אורון: כשיאכפו חוקי העבודה ביום חמישי – שישי ושבת, יאכפו אותם בכל הארץ, כל הזמן.

אלחנן גלזר: אני רוצה להראות את הפן השני של העניין וזה המשתמשים בכל השירותים האלה.

אלחנן גלזר: לעומת 20 אלף העובדים, שאני חושב שכולם עובדים מרצון, יש מיליוני אזרחי מדינת ישראל - 226 אלף שרובם עובדים מרצון, כך אני חושב.

שמואל הלפרט: את רובם מכריחים לעבוד.

יעקב ליצמן: אתה יודע מה זה להכריח?

יעקב ליצמן: הרי זה לא באיומי אקדח.

יעקב ליצמן: זה תנאי להתקבל לעבודה.

חיים אורון: אי אפליה מטעמי דת.

חיים אורון: הרי זה לא מתחלק - -

יעקב ליצמן: על החוק אני יודע, הבעיה היא של הביצוע.

אלחנן גלזר: הבעיה היא במיליונים שמשתמשים בשירותים האלה - במלונות, בחופי הים, במופעי תרבות – כך שנראה לי שהציבור לא יוכל לעמוד בגזירה הזו.

אלחנן גלזר: האנשים האלה לא ילכו לכל המקומות שציינתי כרגע, בטח שלא ילכו לבתי הכנסת.

אלחנן גלזר: אותם מיליונים – לא כופים עליהם לעבוד בשבת והם רוצים לחפש בילוי בשבתות.

אלחנן גלזר: זו גזירה שהציבור לא יוכל לעמוד בה.

משה גפני: אדוני היושב ראש, אדוני השר.

משה גפני: אתה מופקד על חוקי העבודה כשר התמ"ת.

משה גפני: יש לך 23 פקחים שאמורים לאכוף את כל חוקי העבודה, כולל חוק שעות עבודה ומנוחה, ושם יש 4 עובדים ב- ¾ משרה כל עובד.

משה גפני: זה לא 4 משרות, זה פחות מ- 4 משרות.

משה גפני: 23 עובדים על חוק עבודת נשים, על חוק עבודת נוער.

משה גפני: חוקי עבודה נמצאים - -

יעקב ליצמן: ב" מקדונלד'ס" , אתם יודעים, שהיה באלגן שהם השתמשו בקטינים.

משה גפני: משרד התמ"ת מופקד על כל חוקי העבודה, משרד האוצר מעמיד לו 23 עובדים.

משה גפני: גם אם השר היה סופרסטאר והעובדים שלו היו העובדים הטובים ביותר בעולם, אין שום יכולת בעולם עם 23 עובדים לאכוף את כל החוקים הללו, כאשר משרד האוצר, המדיניות שלו מאד ברורה: הוא דואג לעשירים, הוא דואג למעסיקים.

משה גפני: לא מעניין אותו אם נערים יעבדו באופן שמנוגד לחוק, לא מעניין אותו שאנשים עובדים בלי שום תנאים ומה שנילווה לעניין הזה, ולא איכפת לו שהאנשים יעברו את יום המנוחה ויהפכו להיות עבדים – כמו שהיה בהיסטוריה, צמיתים ואריסים שניהלו את כל העולם דרך עבדים.

משה גפני: אף אחד לא מכריח לעבוד עובד בשבת, זה גם בהיסטוריה לא היה.

משה גפני: פשוט אומרים להם, באופן חד משמעי: אתה מתקבל לעבודה ובתנאי שאתה עובד גם בשבת.

משה גפני: לא נותנים לו, כמובן, יום מנוחה אחר, לא נותנים לו את השכר שמגיע לו.

משה גפני: התוצאה תביא למלחמת אחים כי זה מה שהיה בהיסטוריה.

משה גפני: הרי מה יהיה הסוף?

משה גפני: אם אנחנו חס וחלילה לא נצליח, ואתה לא תוכל להתמודד עם האוצר, להוסיף פקחים ולאכוף את החוקים הללו, אנשים יאבדו את הזהות שלהם, יאבדו את המשפחה שלהם, יאבדו את היכולת שלהם להתנהג כמו בני אדם.

משה גפני: הם יהפכו להיות עבדים.

משה גפני: הם יעבדו 7 ימים בשבוע, והכל – ויכוח שלכאורה הופכים אותו לוויכוח תרבותי.

משה גפני: זה ויכוח של בצע כסף.

משה גפני: בצע כסף של מעסיקים – שזה יכול להיות קיבוצים, וזה יכול להיות עירוניים, ולא חשוב מה.

משה גפני: אנשים שלוקחים בני אדם והופכים אותם לעבדים.

משה גפני: אני אומר לך, אדוני השר – אם אתה נשאר עם 23 עובדים שהם מפקחים על כל חוקי עבודה, ו- 4 עובדים ב- ¾ משרה שהם מפקחים על שעות עבודה ומנוחה – אין לך יכולת להתמודד עם זה.

משה גפני: אתה נכנע לאוצר, והאוצר רוצה עבדים כי האוצר דואג לעשירים.

אמנון כהן: אני לא אחזור על הדברים.

אמנון כהן: שני דברים חשובים – הנושא הראשון: דיברו כאן על מרכזי מסחר, ואני קרוב למרכז המסחרי בבילו.

אמנון כהן: כשיוצאים במוצאי שבת רואים שם את כל העבודה המסחרית שנעשתה בשבת.

אמנון כהן: אני אומר לך, אדוני היושב ראש: כל הערים מסביב, רמלה, לוד, רחובות, מזכרת בתיה – כולם סובלים מהעסקים האלה שעובדים בשבת.

אמנון כהן: בסקר שעשו במקום הם ירדו במכירות לפחות ב- 40%, כאשר הם משלמים את המסים והארנונה, ובמקומות השניים, במרכזים המסחריים הגדולים, לא תמיד הקרקע הופשרה, לא תמיד המקום הוא חוקי, לא תמיד משלמים את הארנונה ואת שאר המסים.

אמנון כהן: זאת אומרת, קודם כל יש פגיעה קשה במרכזי ערים, שהם ממש נפגעים בעסקים.

אמנון כהן: אני מצטרף לחלק מהדוברים – את חוק שעות עבודה ומנוחה צריכים לאכוף בכל ימי השבוע, כולל שישי שבת.

אמנון כהן: אני אומר שלא ייתכן שיהיו שרים במדינת ישראל שיגידו שהחוק הזה מוצא חן בעיניהם ולכן יאכפו אותו, וחוק אחר לא מוצא חן בעיניהם, ולכן לא יאכפו אותו.

אמנון כהן: זה מחלחל לציבור – שיש דברים שאפשר לכבד ויש דברים שאפשר לא לכבד.

אמנון כהן: אדוני השר, הקדוש ברוך הוא שלח אותך להיות במשרד הזה, צריך לעשת סדר במקום הזה, כמו שציינו כאן חבריי – שמכאן תצא קריאה שאנחנו נסייע לקבלת תקציב נוסף לנושא של פיקוח ואכיפה, שהנושא של שעות עבודה ייאכף במשך כל השבוע, כולל שישי שבת.

אמנון כהן: בנושא השני שדיברו עליו כאן – אנחנו צריכים לפגוע לסוחרים בכיס.

אמנון כהן: מי שכן רוצה בסופו של דבר להעסיק – שיהיה 300-400 אחוז שמלכתחילה לא יהיה לו כדאי להעסיק אותם.

שלי יחימוביץ': מסכימה אתך.

אמנון כהן: אני מייצג עולים.

אמנון כהן: אני מקבל פניות.

אמנון כהן: המשפחה היא מסורתית – לא חרדים.

אמנון כהן: הם רוצים להיות עם משפחתם בשבת.

אמנון כהן: האישה היא קופאית באיזה סופר.

אמנון כהן: אז הם מתקשרים אלי.

אמנון כהן: זה הורס משפחות.

אמנון כהן: בעיר שלי, באים אלי, ומראש אמרו להם: אם את לא עובדת בשבת תגידי עכשיו.

אמנון כהן: לא יהיה מצב – יש תורניות, עובדים כאן 24 שעות, וגם שבת נכנסת בפנים.

אמנון כהן: זה יום רגיל, זה לא יום מיוחד.

אמנון כהן: גם שעות לילה זה אותו מחיר, אותו תעריף.

אמנון כהן: אף אחד לא אוכף את זה, אדוני השר.

אמנון כהן: צריך פקחים.

אמנון כהן: פעם השר רצה משטרת ירוקה.

אמנון כהן: 40 פקחים עם רכבים, עם אכיפה, זה הובא להחלטת ממשלה ואישרו את זה.

אמנון כהן: קח יוזמה, אדוני השר.

אמנון כהן: נעמוד ונגבה אותך.

אמנון כהן: שתהיה כמות רצינית, תפזר אותם בערים ואחר כך לאט לאט תוריד אותם.

אמנון כהן: כשהעבודה כבר תיכנס והמשק יתחיל להיכנס לתפנית חדשה אפשר יהיה לקצץ בפקחים האלה.

שמואל הלפרט: האוצר ירוויח הרבה כסף מהאכיפה הזו.

אליהו ישי: אדוני היושב ראש, רבותיי חברי הכנסת.

אליהו ישי: אני קודם כל שמח לברך על הדיון.

אליהו ישי: אני הייתי פונה בפניה אישית לחברי הכנסת, משום שכצופה, כשר ממונה, מי שיושב בוועדה ורואה את תמימות הדעים לגבי הבעיה הקשה והניצול לרעה, הפגיעה ואי השוויון – שורה ארוכה של דברים שנאמרו פה, ואני יכול להביא עוד דוגמאות.

אליהו ישי: לפעמים בית המשפט מתייחס למקרים שמגיעים אליו.

אליהו ישי: אני זוכר את זה מתפקידי הקודם בעניין הזה.

אליהו ישי: נכון שאנחנו, כפוליטיקאים, עקב השיקולים הפוליטיים, המאבק התקשורתי ולא פעם להיכנס למאבק הדתי-חילוני, זה מחזק, זה פופולרי, זה מחזק.

אליהו ישי: אנחנו באמת הגענו לזמן - - וחברת הכנסת שלי יחימוביץ יש לה איזושהי פריצת דרך, היא עזבה את השיקולים של הרייטינג, של הכותרות, של השאלה אם יעריכו אותה או לא יעריכו אותה, מה היא תקבל –היא הלכה עם האמת שלה.

אליהו ישי: בואו ננצל את העיתוי הזה, את ההזדמנות הזו, ונשאיר את האמונות של כל אחד ואחד בדרך, בצד, ננסה להגיע למטרה שבסופו של דבר תצמצם בצורה משמעותית את הפגיעה בחוק שעות עבודה ומנוחה.

אליהו ישי: יש כאלה שיקראו לזה צמצום חילול שבת.

אליהו ישי: זה נכון, גם אני בין אלה.

אליהו ישי: יש כאלה שיקראו לזה הגנה על העובדים, צמצום הניצול לרעה.

אליהו ישי: וזו הדרך.

אליהו ישי: אני הייתי מבקש מכל החברים: אם אנחנו רוצים להצליח במטרה, יש כאן הזדמנות.

אליהו ישי: לא היתה הזדמנות כזאת בשנים האחרונות.

אליהו ישי: אני לא זוכר את זה בעשור האחרון של הכנסת, שיש הזדמנות באמת לבלום את התופעה הנוראה ולצמצם אותה בצורה משמעותית.

אליהו ישי: אם אנחנו נלך דווקא על לשון החוק – שעות עבודה ומנוחה.

אליהו ישי: בהיבט הזה שחיים אורון מאמין ועוד כמה חברי כנסת, בלי שיהיה גיבוי של איגוד הסוחרים ועוד ארגונים נוספים - אם נלך על הקו הזה אין לי ספק שנוכל להצליח.

אליהו ישי: יש הרבה הצעות חוק שמציעים ומגישים חברי כנסת, שיש ח"כים נוספים שתומכים בזה, לא בדיוק בגלל החוק אבל בסופו של דבר, לשון החוק מתאימה להם.

אליהו ישי: אז גם פה – אם נצליח לעשות דבר גדול וחשוב, וכל אחד רואה את זה בזווית שלו , אם זה בזווית של משפחות שלא מקבלים אותם לעבודה, והן קורסות ונפגעות מאד קשות, הניצול הרע, ואני מכיר מאות ואלפים – אני מקבל את הפניות – של אנשים שנאלצים לעבוד בשבת, והם אינם דתיים.

אליהו ישי: יש להם בשבת הזדמנות לשבת בבית עם המשפחה, והם לא יכולים לשבת.

אליהו ישי: זה מאד מקומם שחוק שעות עבודה ומנוחה, בגלל שזה הפך לנושא דתי-חילוני, לא רק שהיה מאבק של דתיים-חילוניים אלא אפילו בתי המשפט היו מושפעים מהאווירה הציבורית.

אליהו ישי: לכן ההתייחסות לקנסות ולכתבי האישום היתה בהתאם – כי זה מאבק דתי-חילוני.

אליהו ישי: ברגע שזה מאבק דתי-חילוני, אז לחבר כנסת חילוני כמו חיים אורון קשה מאד להתמודד עם זה, כי הוא יראה את עצמו מייד בקו שלא מתאים לו.

אליהו ישי: קשה לו להוביל את הקו הזה.

אליהו ישי: אני חושב שיש פה הסכמה בין החברים.

אליהו ישי: בואו נוביל את זה – ואני אומר את זה לחברים שלנו, דווקא, לרב אמסלם, לרב הלפרט, לאמנון כהן ומשה גפני – בואו אנחנו ניתן לזה ללכת בכיוון כפי שהוא בלשון החוק.

אליהו ישי: כולנו ניהנה מזה, כולנו נרוויח מזה, כאזרחים.

אליהו ישי: גם חברי הכנסת הלא דתיים, והסיעות השונות ודאי יתמכו ויובילו את המאבק כי הם לא יוכלו לסבול שאדם לא יתקבל לעבודה בגלל שהוא דתי.

משה גפני: מה אתה מציע?

אליהו ישי: תכף אגיד לך.

אליהו ישי: לא יוכלו לסבול את הדבר הזה.

אליהו ישי: יש פה הרי רמה של הגינות, בכל המאבקים הפוליטיים שיש.

אליהו ישי: ויש באמת צדק רב עם איגוד הסוחרים.

אליהו ישי: יש פגיעה קשה.

אליהו ישי: יש לי פגישה עם שר האוצר בעניין הזה, ואני מקווה שבאמת נוכל להצליח לעשות איזשהו שינוי בתכנית שלהם, כי אדון בירנבוים מוביל את זה ודאי - - ישבנו ודיברנו, הצלחנו מעט לאכוף, היה מזה רעש, אבל זה לא היה מספיק.

אליהו ישי: צריך לעשות פה צעדים שאפשר יהיה לקדם אותם.

אליהו ישי: מה אני מציע?

אליהו ישי: – אני מציע שתוקם ועדת משנה.

אליהו ישי: אני חושב שיהיה נכון להקים ועדת משנה שתטפל, תתמודד, תוביל, תציע תיקוני חקיקה.

אליהו ישי: אבל מאד מבקש, אם נעשה את זה שוב פעם בהתניות כאלה ואחרות, אנחנו עוד פעם קוברים את זה.

אליהו ישי: "תפסת מרובה – לא תפסת".

אליהו ישי: בואו נצמצם את התופעה הקשה והמבישה הזו, ואפשר לעשות את זה.

אליהו ישי: לא על רקע השבת, שהיא חשובה לנו, ולפחות אין ויכוח שיום השבת הוא יום השבת.

אליהו ישי: פסק את זה שופט בית משפט עליון לשעבר וגם בית משפט עליון בחוץ לארץ - - יום המנוחה שלהם.

אליהו ישי: אפשר להגיע להישגים.

אליהו ישי: לגבי מספר הפקחים והאכיפה בכלל – יש חוסר.

אליהו ישי: זה אבסורד.

אליהו ישי: מספר הפקחים שיש כדי לאכוף את כל חוקי שעות העבודה, שעות נוספות ושכר מינימום – זה ממש לעג לרש.

אליהו ישי: אני יוצא בתוכנית מאד מקיפה של אכיפה.

אליהו ישי: ניתן יהיה להביא את זה כגורם - - מאד גבוה ולהביא לצמצום משמעותי.

אליהו ישי: אני יכול להבטיח לך, חבר הכנסת אורון, שאני אאכוף את כל חוקי העבודה, ואם באמת נוביל פה לובי אמיתי, מעבר לוועדת המשנה, אם היא תוקם - גם החתמות של חברי כנסת, ניקח יוזמה של חברי כנסת, לא בהיבט הדתי – ללכת ולהחתים פה את רוב חברי הבית.

אליהו ישי: אני מאמין שאם חברת הכנסת יחימוביץ תוביל כאן חתימת חברי כנסת, את יכולה להביא בשכנוע שלך ושל אנשים נוספים - באמת לא על רקע דתי – בואו נשאיר את המאבק דתיים-חילוניים בצד.

אליהו ישי: בהתחלה זה נשמע פופולרי, גם.

אליהו ישי: היות והתופעה היא כל כך חמורה, כל כך חריפה, בהיקפים כל כך גדולים ופגיעה קשה מאד בזכויות העובד ובשוויון בעבודה, שאף אחד לא יכול להשלים אתה.

אליהו ישי: זה היגיע למצב מדהים וחייבים לדעת איך להתמודד עם הבעיה בצורה אמיתית, בצורה כנה, ואני מאמין שחברי הכנסת היום – נוכל להגיע להישג משמעותי בעניין, סוף סוף, אחרי הרבה שנים בכנסת ישראל.

אליהו ישי: משום שזה באמת כבר עבר את כל הגבולות.

אליהו ישי: אם נצליח לעשות את זה, עשינו דבר עצום, גדול וחשוב.

משה גפני: מה תעשה, אדוני השר, אם משרד האוצר לא יוסיף לך פקחים על ה- 23 שיש לך?

שלי יחימוביץ': בוא נתאחד אנחנו, נדרוש מהאוצר הכפלת מספר הפקחים .

אליהו ישי: אם השבת חשובה לך, הרב גפני – תתנה את זה בהסכם הקואליציוני ותיכנס לקואליציה, כי כתבתם – "יהדות התורה והשבת".

אליהו ישי: זו סיבה טובה לכניסה לקואליציה.

משה גפני: וש"ס נכנסה בלי שהיא פתרה את - -

אליהו ישי: ש"ס נכנסה למשרד התמ"ת כדי לאכוף את ה - -

ראובן ריבלין: אני מבקש לשאול את השר: מה יקרה אם כתוצאה מהיוזמה הזו תכפה הכנסת את חובת התשלום של 175% בשבת, אבל תכיר במוסדות פרטיים, עסקים פרטיים, בזכות של כל אדם לנהוג לפי אמונתו, ולפתוח את בתי המסחר, ובלבד שיישמרו חוקי העבודה.

ראובן ריבלין: זאת אומרת – שיהיה 175 אחוז.

ראובן ריבלין: האם באותה עת נוכל לקיים את הקואליציה הזו?

ראובן ריבלין: אני שואל בתור אדם שיודע מה זה "שמור" ו "זכור".

אליהו ישי: על זה נאמר "תפסת מרובה – לא תפסת".

אליהו ישי: אם אנחנו רוצים להרוג את החוק - -

ראובן ריבלין: כבוד השר - - חשש כבד מאד שהתוצאה תהיה מצב - - אתה זוכר את חוק הלפרט?

ראובן ריבלין: ומן הראוי להזכיר אותו כי הוא היה חוק מצוין.

ראובן ריבלין: אבל ברגע שאתה יוצר איזשהו מצב שבו אתה נאבק, יכול להיות - -

יעקב ליצמן: רבותיי, אני רוצה לנסות לסכם – קודם כל, אני רוצה לחזק את ידי השר על זה שהוא מנסה לאכוף את חוקי העבודה, כולל, במיוחד, מבחינתי – את חוקי שעות עבודה ומנוחה.

יעקב ליצמן: אנחנו קוראים להוסיף פקחים, ואנחנו נבקש, חברת הכנסת שלי יחימוביץ וחיים אורון – שלקראת תקציב 2007 אנחנו נדרוש את זה - -

חיים אורון: היה ב- 2006 – הצבעת נגד.

חיים אורון: לפני שבוע – היה תוספת.

יעקב ליצמן: אני לא הצבעתי נגד.

יעקב ליצמן: נמנעתי.

ראובן ריבלין: חוץ מחבר הכנסת אורון וממני – אף אחד לא הצביע בעד תוספת.

חיים אורון: כבר כל כך הרבה מים שתפו אותנו, כמו שאומרים - -

יעקב ליצמן: הרושם שלי הוא שלקראת תקציב 2007- גם אתה תצביע נגד.

יעקב ליצמן: הדבר השני – שבתקציב 2007 אנחנו ננסה בוועדה להוסיף כסף לאכיפת חוקי עבודה, כאשר אני מדגיש – כולל, במיוחד, מה שאני רוצה, לגבי שעות עבודה ומנוחה, אבל אני מדבר על כולם, על כל חוקי העבודה.

שלי יחימוביץ': הגדלת מספר הפקחים.

יעקב ליצמן: זה מה שאני אמרתי.

יעקב ליצמן: הדבר השלישי – הגדלת קנסות על כל חוקי העבדה.

יעקב ליצמן: זו מדיניות השר.

יעקב ליצמן: אני חושב שזה חשוב מאד.

יעקב ליצמן: במיוחד, שוב – על חוקי עבודה ומנוחה.

יעקב ליצמן: הדבר האחרון שאני רוצה לומר – אני כן אקים ועדת משנה, במיוחד לזה, ונדון על כל החוקים שצריכים אכיפה.

יעקב ליצמן: אני מדגיש עוד פעם – במיוחד כל החוק הזה, מבחינתי.

שמואל הלפרט: סתם הגדלת מספר הפקחים – יגדילו בשני פקחים?

שמואל הלפרט: אני מציע שבסיכום נדרוש מהאוצר 40 פקחים נוספים לאכיפת חוקי שעות עבודה ומנוחה.

יעקב ליצמן: אני מודה לכם, הישיבה נעולה.